Eckhoff med sju bom: - Jeg fikk skjelven
- Det ble ekstra langt for meg i dag, sier Eckhoff til VG etter å ha gått i alt 1050 meter i strafferundene på jaktstarten. - Jeg vet ikke helt hvorfor det ble sånn. Jeg var ikke helt tilstede i dag og fikk litt skjelven. - Uvant å gå ut først på en jaktstart for første gang? - Jo, det var det, men det taklet jeg egentlig bra. Men det var verre med den stående skytingen. Landslagstrener Stian Eckhoff mener søsteren får lære av det som skjedde i dag. - Det er et kjempetrykk å gå ut først med startnummer 1 for første gang. Det er en situasjon som man sjelden har tenkt på når man prøver å slå i gjennom. Så at det kom noen bom i dag får hun bare lære av, sier Eckoff til VG. Tiril Eckhoff fikk litt av en jubeldag i går, da hun tok sin aller første verdenscupseier i karrieren. - Den kom tidligere enn jeg hadde tenkt, sa hun til VG etter at sprintseieren var i boks. Triumfen satte 24-åringen i en situasjon hun aldri har vært i før, nemlig som aller første kvinne ut i sporet på en jaktstart. Da signalet gikk på skiskytterstadion i Östersund la Eckhoff ut med bare fem sekunders forsprang ned til Tsjekkiske Veronika Vitkova. Deretter fulgte en trio av råsterke konkurrenter like bak: Kaisa Mäkärainen, Darja Domratsjeva og Dorothea Wierer.Eckhoff var utgjorde sammen med disse tetgruppen da de kom inn på standplass for første gang i dag, men 24-åringen fikk problemer. Av fem blinker bommet hun på to, og måtte dermed ut i et par seige strafferunder. Rivalene bommet imidlertid også, så da Eckhoff slapp ut i sporet igjen lå hun på femteplass, ikke langt bak lederen. Men om Eckhoff fomlet på første skyting, gjorde hun opp for seg på den andre. Hun kunne til slutt notere fullt hus, og femteplassen var plutselig gjort om til tredjeplass. Med pallen i sikte kom hun inn på første stående skyting. Men denne gangen fikk hun problemer med blinkene, og bommet to ganger. Det gjorde flere av de argeste konkurrentene også, og etter to nye runder lå hun fremdeles som nummer tre.Kaisa Mäkärainen hadde en solid ledelse da hun kom inn til siste stående skyting. Den finske jenta fikk en bom på det siste skuddet, men hadde likevel god margin ned til andreplassen da hun gikk ut. Wierer bommet også to ganger, og dermed hadde Eckhoff sjansen - men skytingen gikk ikke etter planen for 24-åringen. Hele tre bomskudd ble det på standplass, og hun måtte dermed ut på trippelrunde i straffesløyfa. Da hun endelig slapp ut i løypa igjen hadde åtte løpere allerede passert. Til slutt gikk hun i mål til en sjetteplass. - Jeg var innmari offensiv da jeg gikk ut i dag. Men det er ikke så bra når man ikke sikter på blinken en gang. Da bommer man, sier hun med et smil.Mäkärainen vant løpet soleklart. Ukrainske Valj Semerenko ble nummer tre mens Wierer tok tredjeplassen. De andre norske jentene hadde et langt tøffere utgangspunkt enn Eckhoff på jaktstarten. Elise Ringen (tre bom) ble Norges nest beste på en 23. plass. Deretter fulgte Fanny Welle-Strand Horn som nummer 28, hun hadde i likhet med Eckhoff sju bomskudd. Marte Olsbu var den siste startende og endte som nummer 36. Topp ti på dagens jaktstart, strafferunder i parantes: 1. Kaisa Mäkärainen, 35.01,7 (3) 2. Valj Semerenko, + 47,9 (3) 3. Dorothea Wierer, + 48,3 (4) 4. Darja Domratsjeva, + 1.08,4 (5) 5. Teja Gregorin, + 1.14,3 (2) 6. Tiril Eckhoff, + 1.18,1 (7) 7. Veronika Vitkova, + 1.20,6 (5) 8. Marine Bolliet, + 1.25,7 (2) 9. Jekaterina Glazyrina, + 1.30,0 (2) 10. Franziska Hildebrand, + 1.37,9 (3) VG oppdaterer saken
Tiril Eckhoff (24) gikk ut som leder på jaktstarten, men sju bomskudd gjorde pallen umulig å nå.